Det bliver ikke et hattrick for Aalborg, når der til næste år er Dansk Melodi Grand Prix igen.

Efter at have været vært for den ene semifinale sidste år og finalen i 2006 har Aalborg Kongres og Kultur Center valgt ikke at søge om værtsskabet til næste år. - Det er nødvendigt, at finde en del sponsorpenge når man er vært for Grand Prixet og i år arrangerer vi DR's juleshow som også kræver en del sponsorkroner og det har ikke været muligt at finde tilstrækkeligt med sponsorer til at kunne være vært for begge shows, siger Ernst Trillingsgaard til TV2/NORD. Men måske vender Dansk Melodi Grand Prix alligevel snart tilbage til Aalborg. - Vi har sat nogle dage af i 2009, og så er det op til DR at beslutte om de er interesseret i at benytte vores tilbud, fortæller Ernst Trillingsgaard. Og kan han selv vælge, så skal det være selve finalen, som Aalborg skal være vært for.